Ovrhu koju mu je poslao javnobilježnički ured Tihane Sudar na sudu je uspio srušiti Marijo iz Zagreba i dokazati da ne mora platiti kartu za parkiranje od sto kuna, ni još 750 kuna troškova. Za dug, tvrdi, uopće nije znao, a vlasnik parkinga nije uvjerio sud u suprotno. Sud naime nije prihvatio ispravu koju je prihvatila javna bilježnica kao vjerodostojnu. Ova presuda, ukoliko postane pravomoćna, mogla bi se reflektirati i na druge takve slične slučajeve, pa je stoga i njezino obrazloženje zanimljivo.

Zbog neplaćenog parkiranja Marija je pokušalo ovršiti Komunalno društvo Dubašnica iz Malinske gdje je navodno parkirao 27. kolovoza 2014. Kako, prema njihovim tvrdnjama, nije platio dnevnu kartu, a nije dobio ni opomenu za to, 20. listopada 2015. godine Komunalno društvo Dubašnica podnijelo je prijedlog za ovrhu na temelju tzv. vjerodostojne isprave. Riječ je o izvodu iz poslovnih knjiga, podatku tvrtke da im neki račun nije plaćen, na osnovu kojih se redovito donose javnobilježnička rješenja o ovrsi, a vrlo često i sudske presude.

Kako je sa 100 dug prešao 850 kuna?

U ovom slučaju, prema rješenju o ovrsi, uz 100 kuna kazne za neplaćeno parkiranje, odnosno vrijednost dnevne karte, vozač iz Zagreba dobio je i obvezu plaćanja 231,25 kuna javnobilježničkih troškova. U rješenju je bilo navedeno i da bi mogao imati još 421,87 kuna tzv. predvidivih troškova, u slučaju da ne plati cijelo dugovanje.

Budući da nije znao za dug, vozač iz Zagreba na to ovršno rješenje uložio je prigovor, pa je slučaj došao do suda. “Nisam ni znao za dnevnu parkiralištu kartu, niti sam dobio opomenu da ju nisam platio”, tvrdio je u prigovoru Marijo, te tražio da mu se pokažu svi dokazi, odnosno računi i ostala dokumentacija o počinjenom prekršaju.

Iako je Komunalno društvo Dubašnica pokušalo sve te dokumente predati sudu na pripremnom ročištu, dokazi su im odbijeni jer su, kako je objasnio sud, morali biti priloženi uz tužbu. “U ovom slučaju radi se o sporu male vrijednosti pa se prema Zakonu o parničnom postupku svi dokazi moraju iznijeti u tužbi i odgovoru na tužbu”, objašnjava sud i napominje kako su obje strane u sporu čak dobile dodatnih 15 dana da prilože dokaze.

Evo što je zaključio Trgovački sud u Zagrebu

Na kraju je donijeta presuda u korist vozača iz Zagreba te su komunalci iz Malinske ostali i bez iznosa dnevne karte i bez troškova. Nisu sudu dostavili ni fotodokumentaciju sa svog parkinga, ni nalog o preuzimanju dnevne parkirne karte, ni opomenu.

Kako je cijeli postupak ostao samo na tvrdnji komunalaca iz Malinske da im je Marijo ostao dužan na osnovu njihovog računa od 100 kuna, te njegovom poricanju tog duga, Trgovački sud u Zagrebu stao je na stranu tuženog.

U presudi je objašnjeno da je Komunalno društvo Dubašnica moralo dokazati svoje tvrdnje na sudu, no to nije uspjelo. Zato je sud donio zaključak o nedokazanosti, odnosno neistinitosti njihove tvrdnje. Drugim riječima, vjerodostojna isprava koja je javnoj bilježnici bila dovoljna da donese rješenje o ovrsi protiv Marija iz Zagreba, sudu nije bila dostatan dokaz za prihvaćanje tužbe protiv njega, odnosno nije mu bila dovoljno vjerodostojna.